Մերկելի կուսակցությունը հեշտությամբ հաղթեց Սահարլենդի նահանգի ընտրություններում
Գերմանիայի վարչապետ Անգելա Մերկելի կենտրոնամետ աջակողմյան կուսակցությունը հաղթել է կիրակի օրը նահանգներից մեկում կայացած ընտրությունների ընթացքում: Նրա հակառակորդները՝   կենտրոնամետ ձախակողմյան ուժերը կփորձեն հեռացնել Մերկելին սեպտեմբերին կայանալիք ընդհանուր ընտրությունների ընթացքում:
Գերմանիայի վարչապետ Անգելա Մերկելի Քրիստոնյա-դեմոկրատական կուսակցությունը հաղթել է իր հակառակորդ սոցիալ-դեմոկրատական կուսակցությանը Սահարլանդի նահանգում կայացած խորհրդարանական ընտրությունների ընթացքում: Այստեղ ակնկալվում էր դժվարին պայքար այն բանից հետո, երբ սոցիալ-դեմոկրատները առաջ քաշեցին Եվրախորհրդարանի նախկին նախագահ Մարթին Շուլցի թեկնածությունը: Չնայած դրան՝ հաղթանակը հեշտությամբ տրվեց քրիստոնյա դեմոկրատներին։ «Մենք միասին ենք պայքարել Անգելա Մերկելի հետ և ցույց ենք տվել մեր հավատարմությունը: Սահարլենդի ընտրողներն իրենց ձայները տվեցին մեզ և ապացուցեցին, որ չեն ցանկանում քաղաքական խաղեր սկսել ձախակողմյան ուժերի հետ: Դա անիմաստ է ողջ Գերմանիայի համար»,- հայտարարել է Սահարլենդի նահանգի վարչապետ Անեգրեթ Քրամբ-Քարենբահուերը: Սոցիալ դեմոկրատական կուսակցության համար սա առաջին փորձությունն էր այն բանից հետո, երբ հունվարին կուսակցությունն առաջ քաշեց Մարթին Շուլցի թեկնածությունը՝ Մերկելին փոխարինելու համար: «Այն փաստը, որ այսօր մենք պարտվեցինք, չի նշանակում, որ չենք հասնի դաշնային կառավարության փոփոխման մեր հիմնական նպատակին: Սա ուղերձ էր մեզ, որ սպասվում է երկարատև պայքար»,- հայտարարել է Շուլցը: Հակաիմիգրացիոն և ծայրահեղ աջակողմյան «Այլընտրանք Գերմանիայի համար» կուսակցությունը ստացել է ձայների 6 տոկոս, որի արդյունքում մեծացրել է իր ներկայությունը Գերմանիայի նահանգներում: Այն այժմ ներկայացված է Գերմանիայի 16 նահանգներից 11-ում: